b'\n_START_ARTICLE_\nMarele incendiu din Roma\n_START_PARAGRAPH_\nMarele incendiu din Roma a lovit ora\xc8\x99ul Roma sub domnia \xc3\xaemp\xc4\x83ratului Nero._NEWLINE_Incendiul a izbucnit \xc3\xaen noaptea de 18 iulie 64 (ante diem XV Kalendas Augustas, anno DCCCXVII  a.U.c.), \xc3\xaen zona Circus Maximus \xc8\x99i a f\xc4\x83cut ravagii timp de \xc8\x99ase zile \xc8\x99i \xc8\x99ase nop\xc8\x9bi, propag\xc3\xa2ndu-se practic \xc3\xaen \xc3\xaentregul ora\xc8\x99._NEWLINE_Trei din cele paisprezece cartiere ale Romei, care constituiau ora\xc8\x99ul (al III-lea, numit Isis et Serapis, acum Oppius, al IX-lea, Circus Maximus \xc8\x99i al X-lea, mons Palatium) au fost distruse complet, \xc3\xaen timp ce \xc3\xaen alte \xc8\x99apte alte cartiere, pagubele au fost limitate. Mor\xc8\x9bii s-au num\xc4\x83rat cu miile, iar cei r\xc4\x83ma\xc8\x99i f\xc4\x83r\xc4\x83 ad\xc4\x83post au fost \xc3\xaentr-un num\xc4\x83r de circa dou\xc4\x83 sute de mii. Numeroase edificii publice \xc8\x99i monumente, precum \xc8\x99i vreo 4.000 de insulae \xc8\x99i 132 domus au fost distruse.\n_START_SECTION_\nContext\n_START_PARAGRAPH_\n\xc3\x8en momentul incendiului, Roma, aproape de apogeu, era una din cele mai importante metropole ale Antichit\xc4\x83\xc8\x9bii. Num\xc4\x83ra circa 800.000 de locuitori._NEWLINE_\xc3\x8en acea epoc\xc4\x83, incendiile se declan\xc8\x99au la Roma, ca \xc8\x99i \xc3\xaen majoritatea marilor ora\xc8\x99e, cu o oarecare frecven\xc8\x9b\xc4\x83. Acest fapt era favorizat de caracteristicile de construc\xc8\x9bie ale edificiilor antice, realizate, \xc3\xaen mare parte, din elemente de lemn (plafoane, balcoane etc.), \xc8\x99i care, cele mai multe dintre ele, utilizau brasero pentru iluminare, preg\xc4\x83tirea m\xc3\xa2nc\xc4\x83rii \xc8\x99i pentru \xc3\xaenc\xc4\x83lzire. C\xc4\x83ile de circula\xc8\x9bie erau str\xc3\xa2mte, sinuoase, iar faptul c\xc4\x83 imobilele de locuit (insulae) erau lipite \xc3\xaentre ele, u\xc8\x99ura propagarea fl\xc4\x83c\xc4\x83rilor._NEWLINE_Lupta contra incendiilor era asigurat\xc4\x83 la Roma de un corp de interven\xc8\x9bii constituit din \xc8\x99apte cohorte de vigili (Vigiles urbani), care se ocupau \xc8\x99i de asigurarea ordinii publice. Cohortele de vigili erau r\xc4\x83sp\xc3\xa2ndite, cu caz\xc4\x83rmi \xc8\x99i corpuri de gard\xc4\x83 (excubitoria), \xc3\xaen fiecare din cele paisprezece regiuni / cartiere auguste. Lupta contra incendiilor, \xc3\xaen pofida acestei organiz\xc4\x83ri, era \xc3\xaengreunat\xc4\x83 de str\xc3\xa2mtimea spa\xc8\x9biilor de manevr\xc4\x83 \xc8\x99i de dificultatea aducerii apei acolo unde era necesar\xc4\x83.\n_START_SECTION_\nTacitus\n_START_PARAGRAPH_\nIstoricul roman Tacitus / Tacit, \xc3\xaen Annales, descrie evenimentul ca fiind cel mai grav \xc8\x99i mai violent incendiu din Roma. \xc3\x8enc\xc4\x83 de la \xc3\xaenceputul descrierii sale, autorul pune \xc3\xaen eviden\xc8\x9b\xc4\x83 incertitudinile privitoare la originea dezastrului. Pur accident sau act criminal la ini\xc8\x9biativa lui Nero? (\xc2\xab\xc2\xa0forte an dolo principis incertum\xc2\xa0\xc2\xbb). Prezentarea sa este cea mai bogat\xc4\x83 \xc3\xaen detalii.\n_START_SECTION_\nDeclan\xc8\x99area incendiului, primele ajutoare\n_START_PARAGRAPH_\nPotrivit scrierilor lui Tacitus, incendiul, izbucnind \xc3\xaen apropierea Circului Maximus, a fost alimentat de v\xc3\xa2nt \xc8\x99i de m\xc4\x83rfurile existente \xc3\xaen pr\xc4\x83v\xc4\x83lii \xc8\x9bin\xc3\xa2nd de Circ \xc8\x99i s-a extins rapid \xc3\xaen interiorul edificiului. A urcat apoi pe \xc3\xaen\xc4\x83l\xc8\x9bimile din apropiere \xc8\x99i s-a \xc3\xaempr\xc4\x83\xc8\x99tiat, cu rapiditate, f\xc4\x83r\xc4\x83 s\xc4\x83 \xc3\xaent\xc3\xa2mpine nicio \xc3\xaempotrivire. Ajutoarele au fost \xc3\xaengreunate de marele num\xc4\x83r de locuitori care \xc3\xaencercau s\xc4\x83 scape \xc8\x99i de c\xc4\x83ile de circula\xc8\x9bie prea str\xc3\xa2mte \xc8\x99i \xc3\xaentortocheate._NEWLINE_Tacitus raporteaz\xc4\x83 \xc8\x99i faptul c\xc4\x83 unii indivizi ar fi \xc3\xaempiedicat, prin amenin\xc8\x9b\xc4\x83ri, pe vigili s\xc4\x83 sting\xc4\x83 fl\xc4\x83c\xc4\x83rile, \xc8\x99i c\xc4\x83 ace\xc8\x99tia i-ar fi chiar iritat, declar\xc3\xa2nd c\xc4\x83 ascult\xc4\x83 de ordine: istoricul emite ipoteza c\xc4\x83 ace\xc8\x99ti indivizi erau jefuitori ac\xc8\x9bion\xc3\xa2nd pe cont propriu sau ascult\xc3\xa2nd de ni\xc8\x99te porunci primite \xc3\xaen mod efectiv: \xc3\xaen latin\xc4\x83 : \xc2\xab\xc2\xa0nec quisquam defendere audebat, crebris multorum minis restinguere prohibentium, et quia alii palam facies iaciebant atque esse sibi auctorem vociferabantur, sive ut raptus licentius exercerent seu iussu\xc2\xa0\xc2\xbb ._NEWLINE_Nero, care se g\xc4\x83sea la Antium, ar fi revenit \xc3\xaen ora\xc8\x99, c\xc3\xa2nd fl\xc4\x83c\xc4\x83rile \xc3\xaei amenin\xc8\x9bau re\xc8\x99edin\xc8\x9ba, Domus Transitoria, \xc8\x99i n-ar fi reu\xc8\x99it s\xc4\x83 o salveze. Ar fi luat \xc3\xaen cont soarta celor r\xc4\x83ma\xc8\x99i f\xc4\x83r\xc4\x83 ad\xc4\x83post, deschiz\xc3\xa2nd C\xc3\xa2mpul lui Marte \xc8\x99i instal\xc3\xa2nd acolo b\xc4\x83r\xc4\x83ci \xc8\x99i aprovizion\xc3\xa2nd cu cele necesare traiului \xc3\xaemprejurimile. Mai mult, pre\xc8\x9bul gr\xc3\xa2ului a sc\xc4\x83zut la trei sester\xc8\x9bi pe modius.\n_START_SECTION_\nIncendiul\n_START_PARAGRAPH_\nIncendiul face ravagii timp de \xc8\x99apte zile, dar tocmai atunci c\xc3\xa2nd autorit\xc4\x83\xc8\x9bile cred c\xc4\x83 au reu\xc8\x99it s\xc4\x83-l st\xc4\x83vileasc\xc4\x83, se dezl\xc4\x83n\xc8\x9buie \xc3\xaentr-un alt cartier. Abia \xc3\xaen a noua zi, \xc3\xaen sf\xc3\xa2r\xc8\x99it, focul se stinge efectiv, dar Roma nu mai este dec\xc3\xa2t ruine. Acest incendiu s-a soldat cu mari pagube. \xc3\x8en afar\xc4\x83 de cl\xc4\x83diri, unele venerate de romani prin vechimea lor, care devin doar gr\xc4\x83mezi de moloz, operele de art\xc4\x83 aduse din Grecia \xc8\x99i Orient pentru a \xc3\xaempodobi locurile publice, ca \xc8\x99i toate manuscrisele aflate \xc3\xaen bibliotecile publice sunt distruse. Iat\xc4\x83 cum descrie istoricul Tacit (55-120 d.Hr.), la c\xc3\xa2tva timp, dezastrul la care a fost martor: \xe2\x80\x9e...Incendiul se r\xc4\x83sp\xc3\xa2nde\xc8\x99te cu violen\xc8\x9b\xc4\x83 mai \xc3\xaent\xc3\xa2i \xc3\xaen p\xc4\x83r\xc8\x9bile plane, apoi se av\xc3\xa2nt\xc4\x83 spre cartierele aflate la \xc3\xaen\xc4\x83l\xc8\x9bime, \xc3\xaenainte de a devasta p\xc4\x83r\xc8\x9bile joase ale ora\xc8\x99ului. Prin rapiditatea sa fulger\xc4\x83toare, el o ia \xc3\xaenaintea ajutoarelor \xc8\x99i d\xc4\x83 peste o prad\xc4\x83 u\xc8\x99oar\xc4\x83 \xc3\xaen ora\xc8\x99ul cu str\xc4\x83zi \xc3\xaenguste \xc8\x99i \xc3\xaentortocheate, cu cartiere prost aliniate cum era vechea Rom\xc4\x83\xe2\x80\x9d.'